  Майя Бывальцева Туннэ, 26-тӥ коньывуонэ, Дэри ёросысь Лудорвай гуртын выль фельдшер-акушер пункт усьтӥзы. Сое «Гурт интывылъёсты ялан азинтон» федерал программая пуктӥзы, ивортэ элькунысь Тазалыкез утёнъя министерстволэн пресс-службаез. Эмъяськонниез пуктыны федерал но улосвыл коньдэтъёсысь 5 миллион манет пала висъязы. ФАП-ын ваньмыз кулэ луись туала тӥрлык вань: вирысь холестеринэз ӝог мертан арбери, дефибриллятор, электрокардиограф но мукетыз. Лудорвай гуртын выль ФАП усьтӥзы 5 фото Дэри ёрос эмъюртысь валтӥсь эмчи Валерий Савельев верамъя, выль ФАП Лудорвай но Крестьянка гуртъёсын улӥсьёслэсь тазалыксэс чаклалоз, озьы ик со борды нылпи сад но школа юнматэмын. Оглом 1 сюрс 332 адями эм юрттэт басьтыны быгатоз, со пӧлын 222 нылпиос но 1 сюрс 110 арлыдоос. Лудорвай гуртын фельдшер-акушер пункт 60 ар талэсь азьло усьтэмын вал. Дыр вуиз выльдыны. Туннэ выль туала фельдшер-акушер пункт – гуртысь тазалыкез утёнъя храм – усьтэмын Игорь Титов, Удмуртиысь тазалыкез утёнъя министр Азьланяз усьтоно фельдшер-акушер пунктъёс пӧлысь та нырысетӥез. Ар пумозь ми эшшо даслэсь трос ФАП-ёсты усьтыны малпаськомы Анастасия Муталенко, Удмуртиысь кивалтэтлэн тӧроезлэн воштӥсезТаяз арын Дэри ёросысь Мунчогуртын но Ленино гуртын ФАП-ёс усьтыны чакламын на. Нош 2020-тӥ арысен, Анастасия Муталенко верамъя, элькунысь али ужась фельдшер-акушер пунктъёсты рос-прос выльдон борды басьтӥськозы. Тегъёс: Тазалык Удмуртия Лудорвай автозавод АнастасияМуталенко  